google/wiki40b huggingface dataset:
Cecilio Domínguez

Cecilio Andrés Domínguez Ruiz (sündinud 11. augustil 1994 Asunciónis) on Paraguay jalgpallur, kes mängib Argentina kõrgliiga klubis Independiente ja Paraguay jalgpallikoondises. Ta mängib põhiliselt äärepoolkaitsjana, kuid võib mängida ka ründaja positsioonil.
Ta alustas klubikarjääri Paraguay klubis Club Sol de América, mille põhimeeskonnas debüteeris 2011. aastal. Seejärel mängis ta aastatel 2015–2017 teises Paraguay kõrgliiga klubis, Cerro Porteños, kellega tuli 2015. aastal Paraguay meistriks. 2016. aasta sügishooajal lõi ta Paraguay liigas 14 väravat, jagades Sol de América mängija Ernesto Álvareziga liiga suurima väravaküti tiitlit. Sama aasta Lõuna-Ameerika klubide karikasarjas Copa Sudamericana lõi ta kuus väravat ning jagas Atlético Nacionali mängija Miguel Borjaga sarja suurim väravaküti tiitlit. Aastatel 2017–2019 mängis Domínguez Mehhiko kõrgliiga klubis América. 2018. aasta sügishooajal tuli ta klubiga Mehhiko meistriks.
Debüüdi Paraguay jalgpallikoondises tegi Domínguez 10. oktoobril 2014 sõprusmängus Lõuna-Korea vastu. Ta kuulus Paraguay koondisse 2019. aasta Copa Américal.
Orina

Orina on paik Järva maakonnas Järva vallas Jalalõpe küla ja Järva-Jaani alevi alal.
1564 on talu silmas pidades mainitud fraasi Peter Orgenka. 1615 on küla silmas pidades mainitud kohanime Organoo. 1647 on mainitud kohanime Orringa ja 1732 Orrina.
Pärast mõisaaega eksisteeris Orina asundus, mis likvideeriti 1977.
Lohusuu vald (Torma kihelkond)

Lohusuu vald (saksa keeles Lohusu) oli vald Tartumaal Torma kihelkonnas.
Vald eksisteeris 1866–1939.
Valla alal asus Lohusuu küla ja Torma kirikumõis.
Johann Karl Girard de Soucanton

Parun Johann Karl Girard de Soucanton (vene: Жан-Шарль Жирар де Сукантон; 2. juuli 1785 Tallinn – 22. detsember 1868 Tallinn) oli Tallinna raehärra ja bürgermeister, Venemaa parun aastast 1862 ning firma Thomas Clayhills and Son omanik ja juhataja.
Talle kuulusid Kunda ja Röa mõis.

Elu

Tallinna raehärra 1805–1864, bürgermeister 1837–1864, kaubafirma Thomas Clayhills and Son omanik, kommertsnõunik, prantsuse viitsekonsul.
Sai 10. detsembril 1862 Vene keisririigi parunitiitli (aadlidiplom väljastati 2. aprillil 1865) kui parun Girard de Soucanton, immatrikuleeriti Eestimaa rüütelkonna aadlimatriklisse 13. märtsil 1865.
Reuben Margolin

Reuben Heyday Margolin on USA skulptor, kes tegeleb peamiselt kineetiliste skulptuuride loomisega.
Tema tööd on inspireeritud eelkõige looduses nähtust ning sageli jäljendavad need looduslikke laineid või lindude ja putukate liikumist. Skulptuure käitab mehaaniline ajam. Ta kasutab kõige rohkem puitu, kuid ka metalli, plasti ja muid materjale. Osa tema töödest on väikesed mudelid, osa aga lakke riputatud monumentaalteosed. Ta viljeleb ka joonistamist, maalimist ja traditsioonilist skulptuuri ning ehitab rikšasid.
Reuben Margolin õppis Berkeley keskkoolis ning seejärel omandas Harvardi ülikoolis bakalaureusekraadi inglise keele alal. Hiljem õppis ta kunsti Firenzes ja Peterburi kunstiakadeemias.
Tema teosed on esil peamiselt Californias, kuid ka näiteks Šveitsi teaduskeskuses Technorama. Aastal 2010 valmis tal 14 000 jalgrattahelkurist koosnev kineetiline skulptuur "Nebula", mis paigaldati Dallase Hiltoni hotelli lakke.
Oru valla vapp

Oru valla vapp on Lääne maakonnas asunud endise Eesti haldusüksuse Oru valla vapp.
Vapp oli kasutusel 3. juunist 1998 kuni 20. oktoobrini 2013, mil ühineti Taebla ja Risti vallaga ühtseks Lääne-Nigula vallaks.

Vapi kirjeldus

Pikuti kuldse viljakõrrega poolitatud kilbi parem pool on roheline, vasak pool sinine. Vapi keskel ristatuna kaks kuldset viljakõrt.

Põhjendus

Roheline ja sinine värv sümboliseerivad valla mereäärset asukohta. Viljapeade kimp sümboliseerib valdavalt põllumajanduslikku tegevust vallas.
Sumteri maakond (Florida)

Ajalugu

Maakond moodustati 1853. aastal.

Rahvastik

Elanike arv oli 2010. aasta rahvaloenduse järgi 93 420.
RCA-pistikühendus

RCA-pistikühendus (inglise keeles RCA connector, ka phono connector või cinch connector) on pistikühendus audio- ja videosignaalide ebasümmeetriliseks edasikandmiseks. Pistiku töötas välja USA firma RCA (Radio Corporation of America) 1940. aastatel selleks, et ühendada signaaliallikaid (esialgu grammofoni) helisagedusvõimenditega. RCA-pistik ühendatakse koaksiaalse kahesoonelise kaabliga, mis koosneb kiudsoonest ja seda ümbritsevast varjestussukast.

Eeliseid ja puudusi

RCA-pistikuid on tänu värvikoodile hõlbus pesadesse ühendada ja ühendustest on hea ülevaade. Kuna aga varjestus toimib ühtlasi signaali tagasijuhtmena, on parasiitsete võrgumürakontuuride tekkimise võimalus. Samuti võib audiopistiku ühendamisega (või lahutamisega) kaasneda tugev võrgumüratõuge, sest pistiku väljaulatuv kesktihvt kontakteerub enne maakontakti. Seepärast on vaja seade RCA-pistikute (nagu ka muude pistikute) ühendamisel välja lülitata.
Orissaare sadam

Orissaare sadam on sadam Orissaares.
Sadama geograafilised koordinaadid on 58° 33′ 45″ N, 23° 5′ 37″ E.
Suurim võimalik laev: pikkus 20 m, süvis 2,3 m.
Padova

Ajalugu

Padova oli Itaalia ühinemise (risorgimento) peamisi keskusi.

Kultuur

Padova ülikool on asutatud 1222. aastal. Lisaks esimesele botaanikaaiale (1545) on Padova ülikool tuntud ka maailma esimese anatoomikumi (1594) poolest. Padova ülikoolis on õpetanud füüsikat aastatel 1592–1610 Galileo Galilei.
Push Up

Push Up oli 1990. aastate lõpus ja 2000. aastate alguses tegutsenud Eesti ansambel. 
Ansamblis laulis Margit Margusson. Lavale olid süntesaatorite taha kaasatud kaks noormeest, kes siiski suuremalt ise muusikat ei teinud. 
Enamiku ansambli lugude autoriteks on märgitud varjunimed Mr. Spider ja Mr. Up; oletatavasti on tegu ansambli Jam liikmete Mihkel Mattiseni ja Juss Tammega. Ansambli mänedžer oli Aarne Valmis. 
Ansambel andis välja kaks albumit: "Geisha" (1999) ja "Teeme süsti" (2000).
Siirup

Siirup on kontsentreeritud maitsestatud suhkrulahus või tärklise mittetäielikul hüdrolüüsimisel saadud toiduaine.
Siirupit võib teha igasugusest suhkrut, tärklist või sahhariidi sisaldavast toorainest. Tavaliselt kasutatakse selleks erinevaid marja- ja taimemahlu. Siirupeid valmistatakse suhkru lahustumisel vees või vee ja suhkru keetmisel, lisades marju, vilju, mahla, kohvi, teed, šokolaadi või muid maitseaineid. Näiteks: sõstramahlast saab marjasiirupit, vahtramahlast vahtrasiirupit ja suhkruroost suhkrusiirupit. Siirupit võib valmistada ka tärklise mittetäielikul hüdrolüüsimisel saadud suhkrust. Näiteks saab maisist niimoodi maisisiirupit ja kartulist kartulisiirupit. Maisisiirupit kasutatakse maailmas laialdaselt odavama alternatiivina suhkru asemel. Siirupi kleepuvus esineb vesiniku ühendi ja hüdroüksiid aatomite reageerimisel lahustunud suhkruga tekkinud reaktsioonist.

Kulinaarne siirup

Toidu valmistamisel on väga lai valik siirupeid, mida kasutatakse toiduainetetööstuses, näiteks glükoos-, maisi- ja vahtrasiirup. Kuldset siirupit kasutataks mee asemel.

Toodang

Maailmas toodavad kõige rohkem siirupit Kanada ja Ameerika Ühendriigid.
Seltsilistaimed

Seltsilistaimedeks ehk kompanjontaimedeks nimetatakse taimi, mida  kasutatakse aianduses meetodi companion planting korral. Companion planting 'u korral kasvatatakse põhiaiakultuuridega koos teisi taimi, näit köögiviljakultuure või lilli.
Põhikultuurile lisaks maamulda kasvama pandud seltsilistaimede loetelu võib piirkonniti erineda.    
Seltsilistaimede valik oleneb ka mitmetest kasvuperioodil esile kerkida võivatest teguritest ja nende ülesanneteks on kas põllule või peenrale kasulikke loomi meelitada (näit sipelgad, konnad, mesilased jpt), kahjureid peletada, haigustekitajaid ohutada, maamulda toitainetega varustada, taimede saagikust tõsta.

Harilik sibul seltsilistaimena

Hariliku sibula seltsilistaimena, kellega sibulad koos hästi kasvavad, soovitatakse külvata/istudada porgandeid, viinamäelauku (Allium ampeloprasum L.), punapeeti, kapsast, aedmaasikaid, kapsasrohu perekonna taimeliike, aedtilli, aedsalatit ja tomatitaimi.  
Istutades kummelit ja aed-piparrohtu sibulate lähimaale parendavad nad nende maitseomadusi.

Ajaloolist

Seltsilistaimede kasvatusmeetodi eelkäijaks peetakse Ameerika indiaanlaste three sisters ehk kõrvitsate, maisi ja ubade- meetodit.
Dresdeni mõis

Dresdeni mõis (Drēzdena muiža või Drēzena muižiņa) oli suvemõis Lätis Riia linnas Dzirciemsi asumis peahoone aadressiga Daugavgrīvas ielā 37/39. Saksa keeles Dresdenhaus või Langes nams.
Dresdeni suvemõisa rajas XVIII sajandi teisel poolel Cēsisest Riiga kolinud Carl Gustav Dresden (Johann Christoph Brotze andmetel ehitas selle Meno Holst ja Dresden ostis vastvalminud hoone ära). Lisaks baroksele peahoonele oli krundil veel mitmeid kõrvalhooneid, kuid need ei ole säilinud. Üks säilinud majandushoone lammutati XX sajandi kaheksakümnendatel aastatel. Aastail 1870 ja 1912 rekonstrueeriti mõisa ning muudeti veidi selle välimust, eemaldati barokseid detaile ja lisati veranda. XX sajandi kaheksakümnendatel aastatel võeti mõisa rekonstrueerimine taas ette, sihiks oli taastada hoone algne, XVIII sajandil antud välimus.
Anthrax

Ajalugu

Bändi koosseis muutus algusaastatel tihti, kuid esimene laulja, kes bändis kauem viibis, oli Neil Turbin, kellega anti välja debüütalbum "Fistful of Metal". Pärast bändi esimest albumit muudeti uuesti bändi koosseisu. 1985. aasta albumil "Spreading the Disease" oli kuulda uue laulja Joey Belladonna häält.
Bändiga liitus ka uus bassist Frank Bello, kes vahetas välja Danny Lilkeri. Bänd kogus kuulsust ja sai iga albumiga tuntust juurde. 1987 ilmus "Among the Living", 1988 "State of Euphoria" ja pärast seda 1990 "Persistence of Time". 1992. aastal pidi bändist lahkuma laulja Joey Belladonna. Tema asemele võeti John Bush, kellega anti aastal 1993 välja album "Sound of White Noise". Järgmised albumid olid "Stomp 442" (1995) ja "Volume 8: The Threat Is Real" (1998). 1990. aastatel ja 2000. aastate algul olid Anthraxil finantsraskused ja bänd oli laialimineku äärel. Nad tegid kiiresti Ameerika tuuri ja olid üllatunud, et peaaegu igas esinemiskohas läks piletimüük väga edukalt. John Bushi viimaseks albumiks jäi Anthraxiga "We've Come for You All" 2003. aastal. Aastal 2008 hakati lindistama uut albumit "Worship Music", mis valmis alles 2011. aastal. Album pidi tulema alguses laulja Dan Nelsoniga, kuid ta lahkus bändist ja asendati John Bushiga. Temagagi hakati albumit tegema, kuid tema omakorda asendati Joey Belladonnaga, kellega album ka lõpuks ilmus. Aastal 2013 lahkus bändist pikaaegne kitarrist Rob Caggiano, tema koha võttis üle Jonathan Donais.
Tumepunane neiuvaip

Nimi

Rahvapäraseid nimetusi on tumepunasel neiuvaibal vähe, vanemas kirjanduses on seda liiki nimetatud hurmeliseks neiuvaibaks ja liiva-neiuvaibaks. Teaduslik liigiepiteet atrorubens tähendab ladina keeles tumepunast.
Läti Entomoloogiaühing

Läti Entomoloogiaühing (Latvijas Entomoloģijas biedrība, The Entomological Society of Latvia) on Lätis tegutsev entomoloogiaühing.
Ühing on loodud aastal 1951. Ta haarab entomolooge, arahnolooge ja teisi selgrootute uurijaid. 
Eesti entomoloogie koondab Eesti Looduseuurijate Seltsi entomoloogiasektsioon.
Linnaasundus

Linnaasundus (vene keeles городское поселение) on munitsipaalmoodustise liike Venemaal; linn või alev (посёлок городского типа), mille territooriumil teostatakse omavalitsuslikku haldamist.
Linnaasundused, mis ei ole saanud linnaringkonna staatust, kuuluvad munitsipaalrajoonide koosseisu.
Linnaasunduste loomine seadustati 2003. aastal välja antud kohalike omavalitsuste moodustamist käsitlevas föderaalseaduses. Looma hakati neid munitsipaalreformi käigus. Seisuga 1. jaanuar 2017 oli Venemaal 1589 linnaasundust.
Märjamaa alevi lipp

Märjamaa alevi lipp oli Eesti haldusüksuse Märjamaa alevvalla lipp.
Lipp oli kasutusel 22. maist 1995 kuni 20. oktoobrini 2002, mil ühineti koos Loodna valla ja Märjamaa vallaga ühtseks Märjamaa vallaks.

Lipu kirjeldus

Valgel ristkülikukujulisel lipul oli kolm punast lainelist horisontaallaidu, mille laius, kaugus lipu servast ja omavahel oli 1/7 lipu laiusest. Lipu normaalsuurus oli 105x165 cm, laiuse ja pikkuse suhe on 7:11 ühikut.
Alexis Sánchez

Algusaastad

Sánchez alustas klubikarjääri 2005. aastal Tšiili jalgpalliklubis Cobreloa. 
2006. aastal siirdus ta teise Tšiili klubisse Colo-Colo ning 2007. aastal Argentina kõrgliiga klubisse River Plate.
Enne 2008–09 hooaja algust liitus Sánchez Itaalia kõrgliiga klubiga Udinese. Ta mängis klubis kuni hooaja 2010–11 lõpuni.

Barcelona

Sánchez liitus 2011. aasta suvel Hispaania kõrgliiga klubiga Barcelona. 
Esimesel hooajal katalaanidega võitis ta Hispaania karikavõistlused
14. veebruaril 2012 lõi Sánchez kaks väravat Leverkuseni Bayeri vastu, kui Barcelona alistas Saksamaa klubi UEFA Meistrite Liiga raames 3:1.
2012–13 hooajal tuli ta Kataloonia klubiga Hispaania meistriks. Barcelona kogus rekordilised 100 punkti.

Arsenal

Sánchez liitus 2014. aasta suvel Inglismaa kõrgliiga klubiga Arsenal. 
Esimesel hooajal võitis ta klubiga FA Cup'i. Ta lõi FA Cup'i finaalis Aston Villaga ühe värava, Londoni klubi võitis finaalmängu 4:0
Hooajal 2014–2015 valiti ta fännide poolt Premier League'i aasta mängijaks. Samal hooajal kuulus ta Premier League'i hooaja sümboolsesse koosseisu.
2016–17 hooajal lõi ta Premier League's 24 väravat ja jagas 10 resultatiivset söötu. FA Cupi poolfinaalis lõi ta Manchester City vastu lisaajal võiduvärava, Arsenal võitis 2:1. Finaalis Chelseaga skooris ta 4. minutil mängu avavärava, kui Põhja-Londoni klubi võitis finaali 2:1
Aastatel 2015 ja 2017 on ta valitud Arsenali aasta mängijaks.

Manchester United

2017. aasta jaanuaris liitus Sánchez Arsenali rivaalklubiga Manchester United. Tema lepingu lõpuni Londoni meeskonnaga oli jäänud vaid pool aastat, kui Arsenal ta Armeenia internatsionaali ja kapteni Henrikh Mkhitaryani vastu vahetas.

Koondisekarjäär

Sánchez on Tšiili jalgpallikoondisega võitnud kahel korral Copa América. Copa América Centenariol valiti ta turniiri parimaks mängijaks. 
20. novembri 2016 seisuga on ta Tšiili koondises mänginud 124 kohtumist ja löönud 41 väravat. Ta on Tšiili rekordinternatsionaal. Samuti on Sánchez Tšiili koondise läbi aegade parim väravakütt.
Spandarjani veehoidla

Spandarjani veehoidla (armeenia keeles Սպանդարյանի ջրամբար) on suur tehisjärv Vorotani jõel Armeenias Sjunikhi maakonnas Spandarjani omavalitsuses, Gorajkist kagus. Veehoidla maht on 257 mln m³.
Tehisjärv rajati 1980. aasta paiku Arpa jõe lähedusse ning on väidetavalt ühendatud jõega 9-miilise tunneli kaudu.Veehoidla ääres asub Armeenia ainus stepi-tuuletallaja (Falco naumanni) pesitsuskoloonia. Samuti on selle juures Spandarjani hüdroelektrijaam.
Masinatööstus

Masinatööstus on masinaid tootev rasketööstuse haru. Toodetakse kõikvõimalikke masinaid: transpordivahendeid sõiduautodest lennukiteni, mõõteriistu, tööpinke, mitmesuguseid seadmeid tööstusettevõtetele, kodumasinaid, arvuteid, lasertehnikat jne.
Masinatööstus on kõige olulisem töötleva tööstuse haru Eestis, mis annab umbes kolmandiku riigi ekspordi käibest. Masinatööstuses töötavad kümned tuhanded inimesed.
Boriss Vladimirski

Boriss Vladimirski (27. veebruar 1878 Kiiev – 12. veebruar 1950 Moskva) oli Nõukogude Liidu maalikunstnik ja graafik. Vladimirski oli sotsialistliku realismi üks silmapaistvamaid esindajaid.

Elu ja looming

Boriss Vladimirski sündis 1878. aastal Kiievis, Ukrainas. Joonistamisega alustas ta 10-aastaselt. 1904. aastal lõpetas ta Kiievi Kunstikooli. Tema esimene näitus toimus 1906. aastal. Vladimirski oli üks Revolutsioonilise Venemaa Kunstnike Assotsiatsiooni (AHRR) asutajatest. Samuti töötas ta ajaleht Pravda kunstnikuna. Boris Vladimirski suri 1950. aastal Moskvas.
Boriss Vladimirski oli ametlikult tunnustatud kunstnik. Ta maalis nii tähtsate riigitegelaste portreid, Nõukogude inimeste eluolu kui ka maastikke. Vladimirski esines mitmetel näitustel nii NSV Liidus kui ka välismaal.
Maija Dragūne

Maija Dragūne (sündinud 19. märtsil 1945 Riias) on läti kunstnik.

Eluloolist

1963. aastal lõpetas ta Janis Rozentalsi nimelise Riia Kunstikooli (läti keeles Jaņa Rozentāla Rīgas Mākslas vidusskola), 1964–1970 õppis Läti Kunstiakadeemia graafikateaduskonnas, tema diplomitöö juhendaja oli Pēteris Upītis. Aastatel 1979–1994 töötas Maija Dragūne kirjastuse Liesma kunstilise toimetajana, alates 1996. aastast J. Rozentalsi kunstikoolis joonistamise ja kompositsiooni õpetajana. Alates 1973. aastast Läti Kunstnike Liidu liige. 1994. aastal ühines kunstnike ühinguga "Grafikas kamera".

Looming

Maija Dragūne on olnud Läti graafikas tegev üle 40 aasta, tema loomingu moodustavad litograafiad, akvarellid ja joonistused, samuti raamatuillustratsioonid. Läbiv teema tema loomingus on loodus, mida kunstnik vahendab oma fantaasia, kogemuse ja stiili varal. Tema teostes võtab maailm sürrealistlike visioonide kuju, milles peituvaid alltekste ja tundeid vahendavad musta-valge rütm, joon ja tekstuur; oma meeleolult on need romantilised maastikud ja vaikelud. Tööstiililt ei ole ta eksperimenteerija, vaid näeb lõpetatud teost litokivi töödeldes oma kujutluses.
Alates 1972. aastast on kunstnik aktiivselt osalenud näitustel. Tema teoseid on eksponeeritud Suurbritannias, Prantsusmaal, Poolas, Soomes, Eestis, aga ka Austraalias ja Ameerika Ühendriikides. Kunstnikul on olnud üheksa isikunäitust, ulatuslikem neist 1995. aastal väliskunsti muuseumis (Ārzemju mākslas muzejā) Riias. Tema teoseid leidub Läti Rahvusliku Kunstimuuseumi, Läti Kunstnike Liidu ja Moskva Tretjakovi galerii kogudes.

Tunnustused

Maija Dragūne on kolm korda pälvinud diplomi Tallinna graafikatriennaalil (1983, 1987, 1989) ja hõbemedali Pariisis Kevadsalongi näitusel 1984. aastal.
Ernő Koch

Ernő Koch (8. august 1898 Szászváros – 31. märts 1970 Saint Louis, Missouri) oli ungari graafik, kes töötas aastatel 1926–1940 Eestis.

Elulugu

Koch õppis 1917-1921 Ungari Kunstiakadeemias ning täiendas end Leipzigi Graafika ja Raamatukunsti Akadeemias. 1926. aastast tuli Eestisse ning tegutses Tallinnas vabakutselise kunstnikuna. Kochi Eesti-perioodi looming koosneb valdavalt linnvaadetest, samuti täitis ta tellimustöid (tööstuspiirkonnad, Kochil valmisid mitmed mapid põlevkivitööstusest). 1940. aastal pages Koch Eestist Ungarisse ning sealt Baierisse. Kochi sõjajärgne looming on erinev, koosnedes peamiselt maastikest ja kirikutest. Pärast 1949. aastal USA-sse elama minemist sai Kochist kirikuinterjööride kujundaja ja tema monumentaalsete aknamaalidega  pühakodasid leidub Chicagos, San Franciscos, New Yorgis, samuti Mehhikos ja Kanadas.
Slumm

Slumm (iiri S lom é (s'lum ae)) on linna vaene, halva hoonestuse ja puuduva heakorraga üleasustatud osa. Seda iseloomustavad juhuslikust materjalist (tavaliselt kartongist, vineerist, pappkarpidest, tahvelkivist jms) ehitatud elamud, infrastruktuuri (veevärgi ja kanalisatsiooni, sageli ka elektri) puudumine, üldine räpasus ja viletsus. Slummis elavad kõige vaesemad inimesed, tavaliselt immigrandid maalt või teistest riigi piirkondadest. Paljud nendest on töötud või juhutöölised. Slummile on iseloomulik suur kuritegevus.
ÜRO andmetel vähenes aastatel 1990–2005 slummides elavate linnaelanike osakaal linlaste seas arengumaades 47%lt 37%-le, aga absoluutarvudes slummide elanike arv kasvab. Kui praegu elab slummides miljard inimest, siis aastal 2030 hakkab prognoosi järgi elama kaks miljardit.
Slummid on sageli rajatud igasugustele nõuetele tähelepanu pööramata. Seetõttu on nad sageli väga tuleohtlikud ja tulekahju võib palju maju hävitada. Slummides on vahel tänavad nii kitsad, et ei tuletõrje- ega kiirabiautod suuda neid mööda sõita ja seetõttu on slumlastel nende teenuste kättesaadavus raskendatud. Tavaliselt puudub slummis infrastruktuur: haiglad, koolid, politsei, ühistransport jne. Mumbai slummis puudub kolmandikul inimestel puhas joogivesi.
Selleks, et vähendada slummidest lähtuvat kuritegevust, rahastab Maailmapank kampaaniat "Slummideta linnad", mille käigus slummides maju lammutatakse, sealsed elanikud aetakse välja ning slummi asemele ehitatakse korralikke maju ja teisi rajatisi, vahel lihtsalt haljasalasid. Slummide hävitamist võimaldab asjaolu, et sealsed majad on rajatud igasuguste lubadeta või kui isegi maja on püstitatud legaalselt, puudub selle elanikel õigus selles majas elada (nad on skvotterid).
Mumbais tagas valitsus analoogilises programmis 1985. aastal abi korraliku elamispinna ehitamisel kõigile, kes suudavad suure osa uute majade ehitamisest ise tasuda. Selliseid oli 10–12% slumlastest, mis tähendab, et rõhuvale enamikule neist ei tulnud sellest programmist mingit kasu.
Slummide likvideerimine ei kõrvalda nende tekkimise põhjust, sest ei muuda slummielanike olukorda paremaks. Nad seisavad endiselt silmitsi vaesuse ja töötusega ning võivad lihtsalt kolida teise kohta, kuhu kerkib uus slumm. Sellepärast on tekkinud liikumine, mis keelustaks maailmas kõik slummide likvideerimise programmid, soovitades selle asemel tegeleda vaesuse põhjustega.
Tänapäeval Euroopas õigeid slumme ei ole, kuid ajalooliselt on kõigi suurte keskaegsete linnade juurde slummid kuulunud. Neid oli ka Tallinnas väljaspool Tallinna linnamüüriga ümbritsetud ala (20. sajandi agulid).
Jaan Anvelt noorem

Jaan Anvelt (11. mai 1936 Moskva – 3. november 2001 Tallinn) oli eesti transporditegelane ja riigiametnik.
Ta sündis Moskvas, Teise maailmasõja ajal elas Tšuvaši ANSV-s ja Jaroslavli oblastis. Aastal 1945 asus koos ema ja õega Eestisse, kus lõpetas Tallinna 21. Keskkooli ja aastal 1960 Tallinna Polütehnilise Instituudi autotranspordi ekspluatatsiooni erialal.
Ta oli aastatel 1960–1970 Tallinna Taksopargi peainsener. Aastatel 1970–1982 oli ta Autovedude Valitsuse peainsener. Aastatel 1982–1987 oli ta Eesti NSV autotranspordi ja maanteede ministri asetäitja-peainsener, aastatel 1987–1991 oli ta Eesti NSV Riikliku Transpordikomitee/Transpordiministeeriumi teaduslik-tehnilise ja sotsiaalse arengu peavalitsuse juhataja. 
Aastast 1991 oli ta Eesti Vabariigi Teede- ja Sideministeeriumi arenguosakonna juhataja, nõunik, arengupoliitika osakonna juhataja ning arengu ja välissuhete osakonna juhataja.
Ta on kuulunud NLKP ja Eesti Sotsiaaldemokraatliku Tööpartei ridadesse. Tema hobideks olid foto- ja filmiamatörism ning kalandus ja jaht.
Jaan Anvelt suri 3. novembril 2001 Tallinnas ja ta maeti 7. novembril 2001 Metsakalmistule.

Isiklikku

Tema isa oli Eesti Töörahva Kommuuni Nõukogu esimees ja sõjandusosakonna juhataja Jaan Anvelt, ema Alise Stein-Anvelt oli eesti kunstnik ja revolutsionäär; II Riigikogu liige. Tema poeg Andres Anvelt on Eestis endine poliitik ja  kriminaalpolitseiametnik.
1954. aasta mäesuusatamise maailmameistrivõistlused

1954. aasta mäesuusatamise maailmameistrivõistlused olid 13. maailmameistrivõistlused mäesuusatamises, mis toimusid 1.-7. märtsini Åres Rootsis. Võistlustel jagati välja 8 komplekti medaleid (neli ala nii meestele, kui naistele).
Meelaiu nukk

Meelaiu nukk (ka Meelaiuneem) on neem (nukk) Saare maakonna lääneosas.
Neeme koordinaadid on 58° 18′ N, 21° 50′ E.
Ministry

Ministry on alates 1981. aastast tegutsev USA industrial metalit viljelev bänd. Selle liidriks on laulja Al Jourgensen.
Ministry on tuntuks saanud äärmiselt terava kriitikaga USA poliitika, eriti George W. Bushi oma suhtes.
Preisimaa provintsid

Ajalugu

Pärast Saksa-Rooma riigi kaotamist aastal 1806 ja Viini kongressi aastal 1815 said mitmed Saksa riigid nominaalse suveräänsuse. Siiski tekitas taasühendamise protsess, mis kulmineerus Saksa keisririigi loomisega aastal 1871, riigi, mis moodustus mitmest vürstkonnast ja milles domineeris üks neist, Preisi kuningriik, pärast seda, kui see oli lõplikult alistanud oma Austria rivaali. Selle territoorium kattis umbes 60% territooriumist, millest sai Saksa Riik.
Denominaal

Denominaal on sõna, mis on tuletatud noomeni tüvest.
Eesti keeles on denominaalid näiteks armastama (sõna armas tüvest), müürima (müür), lapsik (laps), külmik (külm), soojus (soe, sooja), kõvasti (kõva).